MT Il-Ġurnal Uffiċjali tal-Unjoni Ewropea C 255/37

L-458 SESSJONI PLENARJA FIS-16 U S-17 TA’ DIĊEMBRU 2009

Opinjoni tal-Kumitat Ekonomiku u Soċjali Ewropew dwar “il-Proposta għal Regolament tal-Parlament Ewropew u tal-Kunsill dwar ismijiet ta’ tessuti u l-ittikkettjar relatat tal-prodotti tat-tessuti”

COM(2009) 31 finali/2 – 2009/0006 (COD)

(2010/C 255/06)

Relatur: is-Sur CAPPELLINI

Nhar is-27 ta’ Frar 2009, il-Kunsill iddeċieda, b’konformità mal-Artikolu 95 tat-Trattat li jistabbilixxi l-Komunità Ewropea, li jikkonsulta lill-Kumitat Ekonomiku u Soċjali Ewropew dwar

il-Proposta għal Direttiva tal-Parlament Ewropew u tal-Kunsill dwar ismijiet ta’ tessuti u l-ittikkettjar relatat tal-prodotti tat-tessuti

COM(2009) 31 finali/2 – 2009/0006 (COD).

Is-Sezzjoni Speċjalizzata għas-Suq Uniku, il-Produzzjoni u l-Konsum, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar is-17 ta’ Novembru 2009. Ir-relatur kien is-Sur Cappellini.

Matul l-458 sessjoni plenarja tiegħu li saret fis-16 u s-17 ta’ Diċembru 2009 (seduta tas-16 ta’ Diċembru), il-Kumitat Ekonomiku u Soċjali Ewropew adotta din l-opinjoni b’160 vot favur u astensjoni 1.

1. Konklużjoni u rakkomandazzjonijiet

1.1 Il-KESE jappoġġja l-inizjattiva tal-Kummissjoni Ewropea dwar il-prodotti tat-tessuti – ismijiet u tikkettjar, li tista’ tirrappreżenta pass importanti għaż-żieda fil-proċessi tal-innovazzjoni u s-soluzzjonijiet soċjali fl-industrija tat-tessuti tal-UE kif ukoll tista’ żżid l-għarfien u l-informazzjoni tal-konsumatur Ewropew, b’mod partikolari f’perijodu ta’ kriżi. Il-Kumitat Ekonomiku u Soċjali Ewropew jissottolinja, kif diġà stqarr f’opinjonijiet u rapporti ta’ informazzjoni preċedenti tiegħu dwar il-futur tal-industrija tat-tessuti (1), il-bżonn urġenti li s-settur jiżviluppa politiki koerenti u integrati, li jinkludu l-ittikkettjar, għall-vantaġġ kompetittiv tiegħu.

1.2 Il-KESE jilqa’ r-Regolament u jappoġġja l-Artikolu 4 dwar il-qafas legali nazzjonali li jikkonċerna l-prodotti tal-oriġini u l-liġijiet tal-kompetizzjoni.

1.3 Il-KESE jitlob lill-Kummissjoni Ewropea u lill-partijiet ikkonċernati interessati jissorveljaw kif ir-Regolament propost ser jinfluwenza:

— l-aġenda tar-Riċerka Strateġika Ewropea fl-iżvilupp u l-użu ta’ fibri ġodda u prodotti tat-tessuti innovattivi u t-trasparenza;

— is-semplifikazzjoni tal-qafas legali eżistenti bl-impatti pożittivi li jista’ jkollu għall-partijiet ikkonċernati privati u l-amministrazzjonijiet pubbliċi fil-livell tal-UE u f’dak nazzjonali/reġjonali;

— it-titjib ta’ qafas regolatorju eżistenti aktar koerenti (2).

1.4 Il-KESE jikkonferma l-importanza li jiġi rispettat il-bżonn li l-konsumaturi jingħataw informazzjoni ċara, komprensiva u sħiħa dwar il-prodott, b’mod partikolari fir-rigward ta’ prodotti tat-tessuti, u jappoġġja l-inizjattiva tal-Kummissjoni li tipprova tissemplifika l-proċeduri u tnaqqas l-ispejjeż li llum huma meħtieġa fit-traspożizzjoni ta’ direttiva.

1.5 Il-KESE jixtieq li s-soċjetà ċivili, l-imsieħba soċjali tas-settur tat-tessuti b’mod usa’ u l-partijiet ikkonċernati istituzzjonali jipparteċipaw b’mod sistematiku fil-Kumitat tal-Ismijiet u l-Ittikkettjar tat-Tessuti (Artikolu 20 tar-Regolament propost). Għandhom jitqiesu wkoll sistemi ta’ reviżjoni regolari tar-Regolament sabiex jinkiseb vantaġġ kompetittiv fir-rigward tal-ittikkettjar u l-istandards ta’ industriji tat-tessuti internazzjonali oħra (ara s-swieq tat-tessuti tal-industrija tal-UE (3)). Meta jidħol fis-seħħ, ir-reviżjoni aktar parteċipattiva tar-Regolament propost tista’ tiffaċilita wkoll dibattitu miftuħ dwar il-biċċa l-kbira tal-problemi tas-saħħa (pereżempju l-allerġiji, l-indiċi tal-jonizzazzjoni) marbuta mal-prodotti tat-tessuti li mhumiex relatati mal-fibri fihom innifishom iżda mal-kimiki introdotti fil-katina tal-produzzjoni, jiġifieri għaż-żbigħ u t-trattib, jew mal-proċessi mekkaniċi bħall-imxit u t-tqardix (carding).

1.6 Flimkien mal-infurzar dirett tar-Regolament attwali, il-KESE jipproponi kampanja ta’ informazzjoni mmirata dwar il-prodotti tat-tessuti – ismijiet u tikkettjar u studji speċifiċi għas-settur flimkien mal-organizzazzjonijiet tal-SMEs, iċ-ċentri tar-riċerka, il-konsumaturi u l-produtturi tat-tessuti. Dawn l-atturi jista’ jkollhom rwol maġġuri x’jaqdu fit-tisħiħ tal-importanza ta’ fibri u prodotti sostenibbli mil-lat ambjentali kif ukoll fiż-żieda tas-sensibilizzazzjoni dwar il-potenzjal tas-suq.

1.7 Din l-inizjattiva tista’ tiffaċilita wkoll dibattitu miftuħ dwar l-ittikkettjar “mhux obbligatorju” tal-prodotti lesti tat-tessuti, bħall-ħwejjeġ, fir-rigward tal-konservazzjoni u t-tindif (simboli dwar il-mogħdija, il-ħasil, l-ibbliċjar, eċċ.), però din l-informazzjoni hija fakultattiva għaliex m’hemm l-ebda obbligu tal-UE fuq din il-kwistjoni. L-introduzzjoni ta’ sistema li tixbah lil dik użata mill-Ginetex (4), b’konformità mal-ISO 3758 jew anke l-adozzjoni tal-istandard tal-Istati Uniti ASTM D-5489 jistgħu jkollhom valur miżjud, speċjalment għall-utent aħħari. Fost affarijiet oħra, dan jiżgura li:

— il-ħajja tal-prodotti tat-tessuti tkun tista’ titwal;

— ma ssirx ħsara lill-prodotti, u lanqas issir ħsara lil prodotti oħra matul it-trattamenti tagħhom;

— id-dry cleaners jistgħu jkunu ċari dwar it-trattamenti adattati;

— il-prodotti jżommu d-dehra tagħhom;

— fil-punt tal-bejgħ issir għażla infurmata b’rabta ma’ jekk prodott hux adattat.

Barra minn hekk, konsegwentement l-applikazzjoni wiesgħa tat-tikketti dwar il-konservazzjoni u t-tindif ser tnaqqas il-konsum tal-enerġija u tal-ilma b’rabta mat-trattament tat-tessuti.

1.8 L-implimentazzjoni ta’ regolament bħal dan tqarreb ukoll l-UE lejn regolamenti simili oħra li jintużaw fi swieq terzi bħall-Istati Uniti (5), il-Ġappun (6), l-Awstralja (7), eċċ.

1.9 Jeżistu eluf ta’ sustanzi kimiċi li jintużaw fis-settur tat-tessuti, b’taħlita mhux speċifikata ta’ sustanzi oħra miżjuda, b’xi wħud minnhom tossiċi. Dawn jintużaw fiż-żbigħ u fi trasformazzjonijiet oħra tat-tessuti. Fl-UE s-sustanzi tossiċi jiġu magħżula, eliminati jew trattati b’mod preventiv b’konformità mal-liġijiet ambjentali u tas-sanità. Il-KESE jipproponi rabta mill-qrib bejn ir-Regolament dwar l-ittikkettjar tat-tessuti u r-Regolament REACH u l-pjattaforma tiegħu bil-għan li tiġi ssemplifikata u mħaffa l-proċedura filwaqt li tiġi evitata l-akkumulazzjoni żejda.

2. Sfond

2.1 Il-leġiżlazzjoni tal-UE dwar l-ismijiet u l-ittikkettjar tat-tessuti hija bbażata fuq l-Artikolu 95 tat-Trattat KE. L-għan tagħha huwa li tistabbilixxi suq intern għall-prodotti tat-tessuti filwaqt li tiżgura li l-konsumatur jirċievi tagħrif adatt. Fis-snin sebgħin, l-Istati Membri rrikonoxxew il-ħtieġa li tiġi armonizzata l-leġiżlazzjoni Komunitarja fil-qasam tal-ismijiet tat-tessuti. L-ismijiet differenti (mhux armonizzati) tal-fibri tat-tessuti fl-Istati Membri tal-UE joħolqu ostaklu tekniku għall-kummerċ fis-suq intern. Barra minn dan, l-interessi tal-konsumatur jitħarsu aħjar jekk it-tagħrif provdut f’dan il-qasam ikun l-istess fis-suq intern kollu.

2.2 L-industrija tat-tessuti tal-UE bdiet proċess twil ta’ ristrutturar, modernizzazzjoni u progress teknoloġiku b’risposta għall-isfidi ekonomiċi sinifikattivi li ffaċċja s-settur fis-snin reċenti. In-negozji Ewropej, notevolment l-SMEs, tejbu l-pożizzjoni globali tagħhom billi kkonċentraw fuq il-vantaġġi kompetittivi bħall-kwalità, id-disinn, l-innovazzjoni u l-prodotti b’valur miżjud ogħla. L-industrija tal-UE taqdi rwol prinċipali f’livell dinji fl-iżvilupp ta’ prodotti ġodda, tessuti tekniċi u tessuti mhux minsuġa għal applikazzjonijiet ġodda bħall-ġeotessuti, il-prodotti tal-iġjene, l-industrija tal-karozzi jew is-settur mediku.

2.3 Fost l-oqsma ewlenin għar-riċerka hemm l-iżvilupp ta’ fibri speċjali u komposti tal-fibri ġodda għal prodotti tat-tessuti innovattivi, li ġie identifikat bħala waħda mill-prijoritajiet tematiċi fl-Aġenda Strateġika għar-Riċerka stabbilita mill-Pjattaforma Teknoloġika Ewropea għall-Futur tat-Tessuti u l-Ilbies. L-innovazzjoni tal-fibri fil-bidu tal-katina tal-valur miżjud tat-tessuti hija sors b’saħħtu ta’ prodotti ġodda, għażliet tal-ipproċessar u oqsma ta’ applikazzjoni f’ħafna setturi tal-utenti downstream (8). Fil-fatt, in-numru ta’ talbiet għal ismijiet ġodda tal-fibri li jistgħu jiżdiedu fil-leġiżlazzjoni tal-UE żdied fis-snin reċenti u din it-tendenza mistennija tikkonsolida hekk kif is-settur Ewropew tat-tessuti jevolvi f’industrija aktar innovattiva.

2.4 L-applikazzjonijiet għal ismijiet ġodda tal-fibri tressqu minn numru ta’ negozji differenti, fosthom kumpaniji kemm kbar kif ukoll żgħar. L-industrija tindika li, b’mod ġenerali, 90–95 % tal-attivitajiet tar-riċerka u l-iżvilupp huma ffokati fuq it-titjib u l-iżviluppi tal-fibri eżistenti. Għalkemm 5–10 % biss tal-attivitajiet tar-riċerka u l-iżvilupp x’aktarx li jirriżultaw f’fibra li teħtieġ isem ġeneriku ġdid, ħafna drabi dawn il-fibri ġodda jiġġeneraw użijiet u proċessi teknoloġiċi ġodda f’għadd wiesa’ ta’ oqsma bħal dak tal-ilbies, l-applikazzjonijiet mediċi, ambjentali u industrijali.

2.5 Fl-aħħar snin żdiedu tmien fibri ġodda fl-annessi tekniċi tad-Direttivi permezz ta’ emendi:

— id-Direttiva 97/37/KE (9) żiedet erba’ fibri ġodda fil-lista tal-ismijiet tal-fibri (cashgora, lyocell, polyamide, aramid),

— id-Direttiva 2004/34/KE (10) żiedet il-fibra ġdida polylactide mal-lista tal-ismijiet tal-fibri,

— id-Direttiva 2006/3/KE (11) żiedet il-fibra ġdida elastomultiester mal-lista tal-ismijiet tal-fibri,

— id-Direttiva 2007/3/KE (12) żiedet il-fibra ġdida elastolefin mal-lista tal-ismijiet tal-fibri,

— id-Direttiva 2009/121/KE (13) żiedet il-fibra melamina mal-lista tal-ismijiet tal-fibri.

2.6 Mistenni li n-numru ta’ fibri ġodda miżjuda fl-annessi tekniċi probabbilment jiżdied fis-snin li ġejjin. L-industrija (rappreżentata mill-BISFA (14)) innotat li huwa diffiċli li tiġi prevista t-tendenza futura. Madankollu, ġie suġġerit ukoll li żewġ applikazzjonijiet fis-sena huma stima realistika (15).

2.7 Il-proposta attwali ma timmodifikax il-bilanċ politiku bejn l-Istati Membri u l-UE. Huwa previst kumitat biex jgħin lill-Kummissjoni u biex jagħti opinjoni dwar il-miżuri ta’ implimentazzjoni proposti biex jemendaw ir-regolament, waqt li jkunu segwiti bi skrutinju r-regoli ta’ kumitat regolatorju. Dan huwa l-każ illum il-ġurnata fir-rigward tad-Direttivi eżistenti.

2.8 L-idea ta’ reviżjoni tal-leġiżlazzjoni tal-ismijiet ta’ tessuti ħarġet fid-dieher f’dawn l-aħħar snin b’riżultat tal-esperjenza żviluppata permezz tal-emendi tekniċi regolari għall-introduzzjoni ta’ ismijiet ġodda ta’ fibri tat-tessuti fid-Direttivi eżistenti. Ir-reviżjoni tal-leġiżlazzjoni tal-UE dwar l-ismijiet u l-ittikkettjar tat-tessuti (16) tħabbret fl-2006 f'“L-ewwel rapport ta’ progress dwar l-istrateġija għas-semplifikazzjoni tal-ambjent regolatorju” (17) u kienet inkluża fil-Programm Leġiżlattiv u ta’ Ħidma tal-Kummissjoni għall-2008.

2.9 Ir-raġuni ta’ din ir-reviżjoni hija mqassra kif ġej:

— biex tissemplifika l-qafas legali eżistenti b’impatti pożittivi potenzjali għall-partijiet ikkonċernati privati u l-amministrazzjonijiet pubbliċi. Għalhekk, ir-reviżjoni ta’ din il-leġiżlazzjoni għandha l-għan li tħaffef l-introduzzjoni u d-disponibilità tal-fibri ġodda;

— biex tissemplifika u ttejjeb il-qafas regolatorju eżistenti għall-iżvilupp u l-użu ta’ fibri ġodda;

— biex tinkoraġġixxi l-innovazzjoni fis-settur tat-tessuti u tal-ilbies u biex tippermetti lill-utenti u l-konsumaturi tal-fibri jibbenefikaw aktar malajr mill-prodotti innovattivi;

— biex ittejjeb ukoll it-trasparenza tal-proċess;

— biex jiżdiedu fibri ġodda mal-lista tal-ismijiet tal-fibri armonizzati;

— biex tintroduċi aktar flessibilità fl-adattament tal-leġiżlazzjoni bil-għan li jiġu sodisfatti l-ħtiġijiet tal-iżviluppi teknoloġiċi mistennija fl-industrija tat-tessuti.

2.10 L-għan tar-reviżjoni mhuwiex li l-leġiżlazzjoni tal-UE tiġi estiża għal rekwiżiti oħra tal-ittikkettjar lil hinn mill-kompożizzjoni tal-fibri u l-armonizzazzjoni tal-ismijiet tal-fibri tat-tessuti koperti mid-Direttivi eżistenti.

3. Il-proċess ta’ konsultazzjoni dwar ir-reviżjoni tad-Direttiva

3.1 Billi l-kamp ta’ applikazzjoni ta’ din ir-reviżjoni huwa limitat, saret konsultazzjoni mmirata mal-partijiet ikkonċernati. Il-partijiet ikkonċernati ħadu sehem fil-proċess ta’ konsultazzjoni: l-assoċjazzjonijiet tal-industrija u tal-bejgħ bl-imnut, it-trejdjunjins, l-organizzazzjonijiet tal-konsumatur, il-korpi ta’ standardizzazzjoni Ewropej, kif ukoll l-amministrazzjonijiet nazzjonali.

3.2 Il-partijiet ikkonċernati u r-rappreżentanti tal-Istati Membri ġew mistiedna jippreżentaw il-fehmiet, is-suġġerimenti u l-proposti tagħhom matul il-perijodu minn Jannar sa Awwissu 2008, fil-qafas tal-laqgħat organizzati mis-servizzi tal-Kummissjoni u bil-miktub.

3.3 Ir-rispons ewlieni minn din il-konsultazzjoni mmirata mal-partijiet ikkonċernati huwa mqassar kif ġej:

— l-introduzzjoni ta’ ismijiet ġodda tal-fibri fil-leġiżlazzjoni Ewropea hija importanti għall-promozzjoni tal-innovazzjoni fl-industrija Ewropea u mill-perspettiva tal-informazzjoni tal-konsumatur;

— il-kontenut politiku tal-emendi tekniċi għal-leġiżlazzjoni tal-ismijiet tat-tessuti ma jiġġustifikax il-proċeduri u l-ispejjeż kbar involuti fit-traspożizzjoni ta’ Direttiva; għaldaqstant,

— għandha tintuża soluzzjoni leġiżlattiva eħfef.

3.4 Ir-riżultati tal-proċess ta’ konsultazzjoni huma disponibbli fir-rapport dwar il-valutazzjoni tal-impatt u fl-annessi tiegħu.

4. Il-valutazzjoni tal-impatt

4.1 Abbażi tar-riżultati tal-konsultazzjoni mal-partijiet ikkonċernati u tal-istudju “Is-semplifikazzjoni tal-leġiżlazzjoni tal-UE fil-qasam tal-ismijiet tat-tessuti u tal-ittikkettjar – Valutazzjoni tal-impatt tal-għażliet ta’ politika” (18), il-Kummissjoni wettqet valutazzjoni tal-impatt tal-għażliet ta’ politika varji biex jinkisbu l-għanijiet stabbiliti hawn fuq.

4.2 Il-Bord tal-Valutazzjoni tal-Impatt tal-Kummissjoni Ewropea evalwa l-abbozz tal-verżjoni tar-rapport dwar il-valutazzjoni tal-impatt imħejji mis-servizz rilevanti u approvah b’xi modifiki (19).

4.3 L-analiżi u l-paragun tal-għażliet varji u tal-impatt tagħhom wasslu għall-konklużjonijiet li ġejjin:

— L-inklużjoni ta’ gwida fuq il-kontenut tal-fajl ta’ applikazzjoni u r-rikonoxximent tal-laboratorji biex jgħinu lill-kumpaniji fil-kompilazzjoni tal-fajl juru benefiċċji potenzjali jekk jirriżultaw fit-tressiq ta’ fajls ta’ applikazzjoni aktar konformi mar-rekwiżiti tas-servizzi tal-Kummissjoni. B’hekk jista’ jiġi ffrankat ammont sinifikattiv ta’ ħin kemm għall-industrija kif ukoll għall-awtoritajiet pubbliċi.

— L-akbar benefiċċji għall-industrija jiġu mit-tnaqqis ta’ ħin bejn it-tressiq tal-applikazzjoni għal isem ġdid ta’ fibra u l-possibbiltà li l-fibra titqiegħed fis-suq bl-isem il-ġdid. Dan ifisser li jiġu ffrankati l-ispejjeż amministrattivi u li d-dħul mill-bejgħ tal-fibra jsir qabel.

— L-akbar benefiċċji għall-awtoritajiet tal-Istati Membri jirriżultaw mis-sostituzzjoni tad-Direttivi b’Regolament, billi ma jkunx hemm bżonn aktar li huma jagħmlu traspożizzjoni tal-emendi fil-leġiżlazzjoni nazzjonali. Dan jista’ jiġġenera ffrankar sinifikattiv fl-ispejjeż għall-Istati Membri.

— Ir-reviżjoni ser iżżomm il-benefiċċju għall-konsumaturi taċ-ċertezza li l-fibri msemmija jissodisfaw karatteristiċi speċifiċi. Il-konsumaturi jistgħu wkoll jiksbu benefiċċji addizzjonali mill-fatt li fibri ġodda jidħlu fis-suq iżjed malajr.

5. Objettivi ġenerali

5.1 Il-benefiċċju ta’ dan ir-Regolament dejjem għandu jispira l-prattika tal-inkoraġġiment tar-riċerka u l-iżvilupp, l-innovazzjoni u t-teknoloġija, jiffaċilita s-sħubijiet fi ħdan l-amministrazzjonijiet pubbliċi nazzjonali/reġjonali/tal-UE u ċ-ċentri ta’ riċerka, itejjeb it-taħriġ u l-ħiliet tekniċi eżistenti, iqiegħed prodotti b’valur miżjud għoli fis-suq intern u fis-swieq terzi (20), jiżgura mudelli sostenibbli tal-iżvilupp u l-konsum.

5.2 Ir-Regolament preżenti għandu jkun ukoll kontribut siewi:

— għall-valur miżjud tat-tessuti u l-industrija relatata, għall-kompetenzi tal-UE u għat-tkabbir ekonomiku;

— għal aktar trasparenza għall-konsumaturi u l-mudelli l-ġodda ta’ konsum;

— għaż-żieda fil-parteċipazzjoni tas-soċjetà ċivili fil-MONITORAĠĠ tar-Regolament preżenti.

6. Objettivi speċifiċi

6.1 Isem il-fibra għandu jagħti informazzjoni sħiħa dwar x’inhi l-fibra, għall-kuntrarju tar-regolament tal-Istati Uniti li għandu approċċ differenti (21). Din l-ispeċifikazzjoni hija konformi mal-metodoloġija tal-BISFA li tgħid li l-isem ġeneriku għandu jagħti l-informazzjoni kimika dwar il-parti tal-monomeru dominanti tal-polimer tal-fibra, u/jew flimkien mal-informazzjoni dwar il-proprjetajiet uniċi ewlenin tal-fibra jew it-teknoloġiji tal-proċess tal-fibra.

6.2 L-informazzjoni fuq it-tikketta għandha tkun reali. Filwaqt li l-omissjoni ta’ dan il-punt mhux ċara fir-Regolament, xi artikoli tar-Regolament ma jobbligawx li tingħata informazzjoni sħiħa fuq it-tikketta, jiġifieri fl-Artikolu 19 (Prodotti tat-tessuti multi-fibri) l-ittikkettjar huwa fakultattiv bejn l-identifikazzjoni sħiħa u l-identifikazzjoni tal-fibra li tifforma aktar minn 85 % tal-piż totali tat-tessut. Għalkemm din l-informazzjoni hija reali, mhix kompluta jekk tingħażel l-għażla (a) jew (b) tal-Artikolu msemmi. Għaldaqstant, l-aħħar 15 % għandu jiġi indikat fit-tikketta jekk irridu li jkollna informazzjoni vera u kompluta.

6.3 Il-karatteristiċi kollha ppreżentati mill-manifattur jridu jiġu indikati, b’konformità ma’ dak li hu mistenni fl-ewwel, it-tieni, it-tielet u s-sitt indiċi tal-Anness II tar-Regolament propost.

6.4 Fir-rigward tal-ispejjeż u l-limitazzjonijiet temporanji, il-limitazzjonijiet temporanji stmati huma dawn li ġejjin, però ż-żmien meħtieġ għall-preparazzjoni tal-applikazzjoni mhux inkluż (dan jiddependi minn kemm huwa rapidu l-applikant fil-preparazzjoni) (22):

— Valutazzjoni tal-Applikazzjoni, minn xahar sa tliet xhur;

— Tlaqqigħ tal-Grupp ta’ Ħidma, tliet xhur;

— ĊKR (Ċentru Konġunt tar-Riċerka) u provi interlaboratorji (ring trials), minn sitta sa disa’ xhur;

— Rapport dwar l-Eżami Tekniku, minn xahar sa tliet xhur;

— Abbozz ta’ Proposti, minn xahar sa tliet xhur;

— Regolament Emendat, minn sitta sa tnax-il xahar.

6.5 L-iffrankar mill-ispejjeż għall-industrija ġie kkunsidrat f’żewġ xenarji, xenarju bi spejjeż għoljin u xenarju bi spejjeż baxxi, it-tnejn li huma b’limiti superjuri u inferjuri, però fl-aħħar mill-aħħar it-tfaddil ivarja minn EUR 47 500 sa EUR 600 000 għal kull applikazzjoni. Il-benefiċċji potenzjali tqiesu wkoll billi jiġi evitat dewmien ta’ bejn sitta u tnax-il xahar fit-tqegħid ta’ fibra fis-suq, jew b’dewmien fid-dħul u/jew b’telf fid-dħul. Dawn iċ-ċifri jvarjaw minn EUR 2 000 sa EUR 3 500 000. 25 % tal-iffrankar mill-ispejjeż taċ-ĊKR tqiesu fit-tfaddil għall-awtoritajiet pubbliċi. Dan jista’ jirriżulta fi tnaqqis tal-ispejjeż ta’ madwar EUR 75 000 sa EUR 100 000 għal kull fibra (15).

6.6 Meta fibra ġdida tidħol malajr fis-suq, iż-żmien li jittieħed fil-fażijiet differenti għall-valutazzjoni u l-approvazzjoni tal-aktar applikazzjonijiet reċenti (l-aħħar ħames snin) fl-aqwa każ kien ta’ 36 xahar u tela’ sa 66 xahar fl-agħar każ. Bl-applikazzjoni tar-Regolament il-ġdid, huwa stmat li ż-żmien meħtieġ għall-proċedura huwa ta’ bejn 18 u 33 xahar. Dan ifisser li ż-żmien stmat meħtieġ ser jonqos b’50 % kemm fl-aħjar każijiet kif ukoll fl-agħar każijiet (15).

Brussell, 16 ta’ Diċembru 2009 Il-President tal-Kumitat Ekonomiku u Soċjali Ewropew Mario SEPI

(1) Is-settur tat-tessuti, l-ilbies u ż-żraben huwa parti prinċipali mill-industrija tal-manifattura tal-UE-27. B’madwar 250 000 intrapriża u b’bejgħ ta’ madwar EUR 240 biljun, dan is-settur joħloq madwar 4 % tal-valur miżjud globali tal-industrija tal-manifattura kollha tal-UE-27 (li madwar nofsha ġejja mis-settur tat-tessuti biss). Bi 3,2 miljun impjegat, dan is-settur, l-uniku wieħed li jimpjega iktar nisa milli rġiel fl-UE (64,5 %), joħloq ukoll 9,3 % tal-impjiegi fl-industrija tal-manifattura tal-UE-27, li l-ikbar sehem tagħha hija fis-settur tal-ilbies (madwar 1,5 miljun). L-UE hija s-suq immirat prinċipali u l-esportatur prinċipali fis-settur, b’sehem dinji li joqrob lejn l-20 % (data tal-2005). CCMI/041.

Għal aktar tagħrif dwar it-tendenzi u l-karatteristiċi ewlenin tas-settur tat-tessuti, jekk jogħġbok ikkonsulta r-Rapport ta’ Informazzjoni tas-CCMI li jinsab hawn:

http://eescregistry.eesc.europa.eu/viewdoc.aspx?doc=%5C%5Cesppub1%5Cesp_public%5Cces%5Cccmi%5Cccmi041%5Cmt%5Cces1572-2007_fin_ri_mt.doc.

(2) Waħda mid-direttivi (Direttiva 96/74/KE) li għandha tiġi sostitwita bir-regolament diġà ġiet sostitwita bid-Direttiva 2008/121/KE. Jekk ir-Regolament jidħol fis-seħħ, kemm ir-Regolament kif ukoll id-Direttiva għandhom ikunu koerenti.

(3) 17-IL SUQ PRINĊIPALI – Sors: Euratex.

— L-ASJA: iċ-Ċina, il-Ġappun, l-Indja, il-Korea t’Isfel, it-Tajwan, il-Pakistan, it-Tajlandja, il-Malasja.

— L-AMERIKA TA’ FUQ: l-Istati Uniti, il-Kanada.

— L-AMERIKA ĊENTRALI: il-Messiku.

— L-AMERIKA T’ISFEL: il-Brażil, l-Arġentina, iċ-Ċilì.

— L-OĊEANJA: l-Awstralja.

— l-AFRIKA: l-Afrika t’Isfel.

(4) GINETEX: Groupement international d’étiquetage pour l’entretien des textiles (Ragruppament Internazzjonali tal-Ittikkettjar dwar it-Trattamenti tat-Tessuti).

(5) Care labelling of textile wearing apparel and certain piece goods (l-Ittikkettjar dwar it-trattament tal-ħwejjeġ u ċerti oġġetti) – 16 CFR Parti 423.

(6) Japanese Industrial Standard for Care Labelling (l-Istandard Industrijali Ġappuniż għall-Ittikkettjar dwar it-Trattament).

(7) L-Istandard Awstraljan/ta' New Zealand (AS/NZS) 1957:1998 – “Textiles – Care labelling” (It-tessuti – l-Ittikkettjar dwar it-Trattament).

(8) Ara l-Aġenda Strateġika għar-Riċerka stabbilita mill-Pjattaforma Teknoloġika Ewropea għall-Futur tat-Tessuti u l-Ilbies.

(9) Edizzjoni Speċjali bil-Malti: Chapter 13 Volum 018 p. 352.

(10) Edizzjoni Speċjali bil-Malti: Chapter 13 Volume 34 p. 35.

(11) ĠU L 5, 10.1.2006, p. 14 (mhux disponibbli bil-Malti).

(12) ĠU L 56 M, 29.2.2008, p. 15.

(13) ĠU L 242, 15.9.2009, p. 13.

(14) BISFA: International Bureau for the Standardisation of Man-Made Fibres (l-Uffiċċju Internazzjonali għall-Istandardizzazzjoni tal-Fibri Magħmulin mill-Bniedem).

(15) Sors: Impact Assessment Report on Simplification of EU legislation in the field of textile names and labelling (Rapport dwar il-valutazzjoni tal-impatt dwar is-semplifikazzjoni tal-leġiżlazzjoni tal-UE fil-qasam tal-ismijiet u l-ittikkettjar tat-tessuti).

(16) Id-Direttivi 96/74/KE (kif emendata), 96/73/KE (kif emendata) u 73/44/KEE.

(17) COM(2006) 690 finali.

(18) L-istudju jinsab hawnhekk: http://ec.europa.eu/enterprise/textile/documents/dir2008_0121_study.pdf.

(19) http://eur-lex.europa.eu/LexUriServ/LexUriServ.do?uri=SEC:2009:0091:FIN:EN:PDF.

(20) Wieħed għandu jżomm f’moħħu li ħafna drabi t-tessuti tal-UE jiffaċċjaw “BARRIERI MHUX TARIFFARJI” biex jaċċessaw is-swieq terzi. Il-kundizzjonijiet jew il-prattiki li jikkonċernaw l-immarkar, l-ittikkettjar, id-deskrizzjoni jew il-kompożizzjoni tal-prodott li huma diskriminatorji meta mqabbla mal-prodotti domestiċi.

(21) Sors: Rules and regulations under the textile fiber products identification act – 16 CFR Parti 303.

(22) BISFA: International Bureau for the Standardisation of Man-Made Fibres (l-Uffiċċju Internazzjonali għall-Istandardizzazzjoni tal-Fibri Magħmulin mill-Bniedem).